Talle beseer toe motor konvooivoertuig trefDie ongeluk waarby ‘n konvooi motors betrokke was. (Foto: Verskaf) Verskeie mense is beseer, talle ernstig, toe ŉ motor van voor teen ŉ ander motor in aankomende verkeer op die M4 in KwaZulu-Natal gebots het. Die tweede voertuig was deel van ŉ konvooi wat in ŉ suidelike rigting op die M4 gereis het. Verskeie voertuie, insluitend ŉ sekerheidsvoertuig, was in die ongeluk betrokke. Volgens paramedici van Netcare 911 het die ongeluk net ná 16:00 noord van Durban naby die Sibaya Casino plaasgevind. Die motor wat die ongeluk veroorsaak het, het glo in die baan vir aankomende verkeer geswenk en ŉ motor in die konvooi getref. Vyf mense het matige tot ernstige beserings opgedoen. Volgens die nooddienste IPSS Medical Rescue was een persoon nog vroeg Vrydagaand in een van die voertuie vasgekeer en was paramedici besig om die persoon te bevry. “Die verkeer op dié pad is geweldig geaffekteer,” het die nooddiens in ŉ verklaring gesê. Volgens Netcare 911 het hul paramedici verskeie mense op die toneel behandel en na nabygeleë hospitale geneem vir verdere behandeling.